Գաետանո Կաստրովիլի

Գաետանո Կաստրովիլի (, ), իտալացի պրոֆեսիոնալ ֆուտբոլիստ։ Ներկայումս հանդես է գալիս Ֆիորենտինայի և Իտալիայի ազգային հավաքականի կազմում։ Խաղում է կենտրոնական կիսապաշտպանի դիրքում։

Ակումբային կարիերա

Բարի 
Կաստրովիլին Բարիի ակադեմիայի սան է։ Իր պրոֆեսիոնալ դեբյուտը նշեց 2015 թվականի մայիսի 22-ին՝ փոխարինման մտնելով Սպեցիայի դեմ խաղում։ Թիմի մեկնարկային կազմում նա առաջին անգամ խաղադաշտ դուրս եկավ 2016 թվականի սեպտեմբերի 10-ին՝ Վիչենցայի դեմ խաղում։ Բարիի կազմում Կաստրովիլին անցկացրեց 12 հանդիպում։

Ֆիորենտինա 
2017 թվականի հունվարի 23-ին Կաստրովիլին տեղափոխվեց Ֆիորենտինա։ Հուլիսի 28-ին նա 2 տարվա վարձավճարով միացավ Կրեմոնեզեին։ Իր դեբյուտը ակումբի կազմում նշեց օգոստոսի 6-ին՝ Իտալիայի գավաթի Վիրտուս Էնտելայի դեմ խաղում։ Իր առաջին գոլը պրոֆեսիոնալ կարիերայում խփեց սեպտեմբերի 3-ին՝ Ավելինոյի դեմ խաղում։ 2018 թվականի օգոստոսի 25-ին Կաստրովիլին գոլ խփեց Պեսկարայի դեմ խաղում, իսկ հանդիպումն ավարտվեց 1-1 հաշվով։ Դեկտեմբերի 30-ին իտալացին 2 գոլի և գոլային փոխանցման հեղինակ դարձավ Պերուջայի դեմ խաղում՝ օգնելով իր թիմին հաղթել 4-0 հաշվով։ Կրեմոնեզեի կազմում Կաստրովիլին անցկացրեց 55 հանդիպում՝ դառնալով 6 գոլի և 8 գոլային փոխանցման հեղինակ։

2019-20 մրցաշրջանում Կաստրովիլին վերադարձավ Ֆիորենտինա՝ դառնալով թիմի հիմնական կազմի խաղացող։ Իր դեբյուտը Սերիա A-ում նշեց 2019 թվականի օգոստոսի 24-ին՝ մեկնարկային կազմում խաղադաշտ դուրս գալով Նապոլիի դեմ խաղում և գոլային փոխանցում տալով Քևին Պրինս Բոատենգին հանդիպման 65-րդ րոպեին։ Իր առաջին գոլը Ֆիորենտինայի կազմում Կաստրովիլին խփեց սեպտեմբերի 29-ին՝ Միլանի դեմ խաղում։ Հոկտեմբերի 10-ին իտալացին երկարաձգեց իր պայմանագիրը ակումբի հետ մինչև 2024 թվականը։ Հոկտեմբերի 30-ին նա գոլի և գոլային փոխանցման հեղինակ դարձավ Սասուոլոյի դեմ խաղում՝ օգնելով իր թիմին հաղթել 2-1 հաշվով։ Նոյեմբերի 3-ին Կաստրովիլին գոլ խփեց Պարմայի դեմ խաղում, իսկ հանդիպումն ավարտվեց 1-1 հաշվով։

Միջազգային կարիերա 
Կաստրովիլին ներկայացրել է Իտալիան մինչև 20 և մինչև 21 տարեկանների երիտասարդական հավաքականներում։ Իտալիայի ազգային հավաքական նա առաջին անգամ հրավիրվեց 2019 թվականի նոյեմբերի 8-ին Ռոբերտո Մանչինիի կողմից՝ Բոսնիա և Հերցեգովինայի ու Հայաստանի դեմ խաղերի համար։ Իր դեբյուտը ազգային հավաքականում նշեց նոյեմբերի 15-ին՝ փոխարինելով Լորենցո Ինսինյեին Բոսնիա և Հերցեգովինայի դեմ խաղում։

Կարիերայի վիճակագրություն

Ակումբային վիճակագրություն 
2020 թվականի հունվարի 16-ի դրությամբ

Միջազգային վիճակագրություն 
2020 թվականի հունվարի 16-ի դրությամբ

Ծանոթագրություններ

Արտաքին հղումներ 

 Կաստրովիլիի պաշտոնական Ինստագրամի էջը
 Կաստրովիլին transfermarkt-ում
 Կաստրովիլին soccerbase.com-ում
 Կաստրովիլին WhoScored.com կայքում
 Կաստրովիլին Սերիա A-ի պաշտոնական կայքում
 Կաստրովիլին ՈՒԵՖԱ-ի պաշտոնական կայքում

Ֆուտբոլի կիսապաշտպաններ
Իտալացի ֆուտբոլիստներ
Իտալիայի հավաքականի ֆուտբոլիստներ
Բարիի ֆուտբոլիստներ
Ֆիորենտինայի ֆուտբոլիստներ
Կրեմոնեզեի ֆուտբոլիստներ
ՈՒԵՖԱ Եվրո 2020-ի ֆուտբոլիստներ